*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 29ης Οκτωβρίου 1987

για κατάργηση της απόφασης 87/527/ΕΟΚ σχετικά με το καθεστώς του Ηνωμένου Βασιλείου όσον αφορά την κλασική πανώλη των χοίρων

(87/538/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 80/1095/ΕΟΚ του Συμβουλίου της 11ης Νοεμβρίου 1980 περί καθορισμού των όρων που αποβλέπουν να διατηρήσουν το έδαφος της Κοινότητας απαλλαγμένο από την κλασική πανώλη των χοίρων (1), όπως τροποποιήθηκε τελευταία από την οδηγία 87/487/ΕΟΚ (2), και ιδίως το άρθρο 8 παράγραφος 2,

Εκτιμώντας:

ότι, με την απόφαση 81/400/ΕΟΚ της Επιτροπής της 15ης Μαΐου 1981 περί καθορισμού του καθεστώτος των κρατών μελών όσον αφορά την κλασική πανώλη των χοίρων για την εξάλειψή της (3), το Ηνωμένο Βασίλειο θεωρήθηκε επίσημα ότι είναι απρόσβλητο από την κλασική πανώλη των χοίρων·

ότι το καθεστώς αυτού του κράτους μέλους που είναι επίσημα απαλλαγμένο από την κλασική πανώλη των χοίρων έχει ιδιαίτερη σημασία όσον αφορά τους κανόνες σχετικά με τις ενδοκοινοτικές συναλλαγές που προβλέπονται από τις οδηγίες του Συμβουλίου 64/432/ΕΟΚ της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (4), και ιδίως το άρθρο 4β, 72/461/ΕΟΚ της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (5), και ιδίως το άρθρο 13α, και 80/215/ΕΟΚ της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (6), και ιδίως το άρθρο 10·

ότι διαπιστώθηκε στις 30 Αυγούστου 1987 μία εστία κλασικής πανώλης των χοίρων στο έδαφος του Ηνωμένου Βασιλείου·

ότι η εστία που διαπιστώθηκε βρίσκεται σε επακριβώς καθορισμένο τμήμα της επικράτειας του Ηνωμένου Βασιλείου·

ότι οι αρχές του Ηνωμένου Βασιλείου έλαβαν όλα τα αναγκαία μέτρα για να ελέγχουν την ασθένεια και κάθε κίνηση χοίρων και προϊόντων χοιροειδών προς το εξωτερικό των τμημάτων της επικράτειας που είναι εκτεθειμένα σε κινδύνους μόλυνσης·

ότι, με την απόφαση 87/527/ΕΟΚ (7), η Επιτροπή διατήρησε το καθεστώς του επίσημα απαλλαγμένου από κλασική πανώλη των χοίρων για το Ηνωμένο Βασίλειο μέχρι τις 31 Οκτωβρίου 1987 για να διευκρινισθεί η κατάσταση και να επιτραπεί η θέσπιση κατάλληλων μέτρων·

ότι, υπό το φως της ευνοϊκής εξέλιξης της ασθένειας, πρέπει να καταργηθεί η απόφαση 87/527/ΕΟΚ ώστε να επιβεβαιωθεί το καθεστώς του επίσημα απαλλαγμένου από κλασική πανώλη των χοίρων για το Ηνωμένο Βασίλειο σύμφωνα με την απόφαση 81/400/ΕΟΚ·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 87/527/ΕΟΚ καταργείται.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 29 Οκτωβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 325 της 1. 12. 1980, σ. 1.

(2) ΕΕ αριθ. L 280 της 3. 10. 1987, σ. 24.

(3) ΕΕ αριθ. L 152 της 11. 6. 1981, σ. 37.

(4) ΕΕ αριθ. 121 της 29. 7. 1964, σ. 1977/64.

(5) ΕΕ αριθ. L 302 της 31. 12. 1972, σ. 24.

(6) ΕΕ αριθ. L 47 της 21. 2. 1980, σ. 4.

(7) ΕΕ αριθ. L 306 της 28. 10. 1987, σ. 36.